
	«Πηγές της Κυπριακής Γραμματείας και Ιστορίας»

του Ινστιτούτου Ιστορικών Ερευνών 

του Εθνικού Ιδρύματος Ερευνών

Φίλιππος Μεμπρέ 

Αξιόπιστη και λεπτομερής περιγραφή των γεγονότων, πώς οι Τούρκοι άρχισαν την επίθεσή τους με ισχυρές δυνάμεις εναντίον του λαμπρού Βασιλείου και της νήσου Κύπρου και εξεπόρθησαν βίαια την πρωτεύουσα αυτού Λευκωσία 

(δεύτερη έκδοση)
στο Σπίτι της Κύπρου

Τη Τετάρτη 9 Μαρτίου 2016 πραγματοποιήθηκε, στο Σπίτι της Κύπρου, η  παρουσίαση του τρίτου τόμου της σειράς «Πηγές της Κυπριακής Γραμματείας και Ιστορίας» του Ινστιτούτου Ιστορικών Ερευνών του Εθνικού Ιδρύματος Ερευνών,  με τίτλο Φίλιππος Μεμπρέ, Αξιόπιστη και λεπτομερής περιγραφή των γεγονότων, πώς οι Τούρκοι άρχισαν την επίθεσή τους με ισχυρές δυνάμεις εναντίον του λαμπρού Βασιλείου και της νήσου Κύπρου και εξεπόρθησαν βίαια την πρωτεύουσα αυτού Λευκωσία (δεύτερη έκδοση), σε επιμέλεια Πασχάλη Μ. Κιτρομηλίδη, Καθηγητή του Τμήματος Πολιτικής Επιστήμης και Δημόσιας Διοίκησης του Πανεπιστημίου Αθηνών  και Έλσης Τορναρίτου-Μαθιοπούλου, Επίτιμης Καθηγήτριας Νεοελληνικών Σπουδών του Πανεπιστημίου Κολωνίας.


Τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου και παρουσίασε τους συντελεστές της εκδήλωσης.

Χαιρετισμό απηύθυνε ο Καθηγητής, Διευθυντής του Ινστιτούτου Ιστορικών Ερευνών του Εθνικού Ιδρύματος Ερευνών κ. Ταξιάρχης Κόλιας ο οποίος αναφέρθηκε στο επιστημονικό έργο των επιμελητών της έκδοσης και στην επιτυχία του προγράμματος «Πηγές της Κυπριακής Γραμματείας και Ιστορίας» το οποίο εγκαινίασε ο κ. Πασχάλης Κιτρομηλίδης κατά τη διάρκεια της θητείας του ως Διευθυντής του Ινστιτούτου Ιστορικών Ερευνών.
Για το βιβλίο μίλησαν η κ. Αναστασία Παπαδία-Λάλα, Καθηγήτρια του Τμήματος Ιστορίας και Αρχαιολογίας του Πανεπιστημίου Αθηνών, η κ. Αναστασία Δασκαρόλη, Επίκουρη Καθηγήτρια του Τμήματος Γερμανικής Γλώσσας και Φιλολογίας του Πανεπιστημίου Αθηνών,  και εκ των επιμελητών ο κ. Πασχάλης Κιτρομηλίδης. 

Η κ. Παπαδία-Λάλα, στην εισήγησή της, έκανε μια ευσύνοπτη παρουσίαση του τόμου και συνοψίζοντας υπογράμμισε ότι η σημασία της έκδοσης είναι πολυεπίπεδη. Καθιστά προσιτή στην έρευνα μια πηγή δυσεύρετη, δυσπρόσιτη με μεγάλη σημασία, αφενός για το πληροφοριακό υλικό που περιέχει, αφετέρου για τα κειμενικά της γνωρίσματα. Το έργο, συνέχισε η ομιλήτρια, είναι ένα κείμενο συνεισφορά στην ιστορία του νησιού το οποίο, επιπλέον, διαθέτει τη δική του ιστορικότητα και οδηγεί σε κεντρικές ερευνητικές κατηγορίες της σύγχρονης επιστήμης.
Στο κείμενο για την γερμανική γλώσσα που συμπεριλαμβάνεται στο παρουσιαζόμενο τόμο, εστιάστηκε η εισήγηση της κ. Δασκαρόλη. Η ομιλήτρια αναφέρθηκε στον εκδότη Joachim Lochner που επιμελήθηκε τη δημοσίευση του κειμένου στη Νυρεμβέργη. Έκανε εκτενή αναφορά στη δομή του κειμένου και στη χρήση της γλώσσας καθώς και τον τρόπο που χρησιμοποιήθηκαν ελληνικές λέξεις, στο κείμενο, για την εξιστόρηση σημαντικών ιστορικών γεγονότων, επισημαίνοντας ότι οι πολύπλευρες και πολυσχιδείς πνευματικές ζυμώσεις και εξελίξεις που συντελούνται στη Νυρεμβέργη την εποχή της έκδοσης, αντικατοπτρίζονται και στη γλωσσική διατύπωσή τους.
Ο κ. Πασχάλης Κιτρομηλίδης μίλησε για τις μελλοντικές εκδόσεις που προγραμματίζονται στο πλαίσιο της σειράς «Πηγές της Κυπριακής Γραμματείας και Ιστορίας» και ευχαρίστησε το Σπίτι της Κύπρου για τη φιλοξενία και τη φροντίδα της παρουσίασης, τις εισηγήτριες, όλους όσοι συνετέλεσαν στην παραγωγή και την ολοκλήρωση της έκδοσης και ιδιαιτέρως τη μεταφράστρια και συνεπιμελήτρια του τόμου κ. Έλση Τορναρίτου-Μαθιοπούλου.
10 Μαρτίου 2016

